હિન્દુસ્તાનમાં એક જ ઈન્ડિયન સ્ટાન્ડર્ડ ટાઈમ છે. અમેરિકામાં ત્રણ સમયો છે. આસામ અને ગુજરાતમાં એક જ સમય હોઈ શકે? બે ઘડિયાળો એક સ્થળે પણ સરખો સમય બતાવતી નથી! હોસ્પિટલની ઘડિયાળ પણ સાચી જ હોય એ જરૂરી નથી. ચોક્કસ કે એક્ઝેક્ટ સમય ઘડિયાળો પર નિર્ભર નથી પણ તમે કયા ચોક્કસ અક્ષાંશ-રેખાંશ પર જન્મ્યા છો એના પર આધારિત છે. કદાચ જ્યોતિષીઓ આ વિષે ક્યારેય સાવધાન નથી હોતા. શિયાળા ઉનાળાના જગતના ઘણા દેશોમાં જુદા જુદા સમય હોય છે. અક્ષાંશ રેખાંશની દ્રષ્ટિએ ભારતવર્ષમાં પૂર્વતમથી પશ્ચિમતમ બે સ્થાનો વચ્ચે વૈજ્ઞાનિક રીતે લગભગ બે કલાકનો ફર્ક હોવો જોઈએ. સ્થાનિક સમય અને ઈન્ડિયન સ્ટાન્ડર્ડ ટાઈમ વચ્ચે પણ ફરક હોય છે. દ્રષ્ટાંત રૂપે જોઈએ તો અમદાવાદના સ્થાનિક સમયમાં 40 મિનિટ ઉમેરો તો ઈન્ડિયન સ્ટાન્ડર્ડ ટાઈમ આવે, પણ આસામના ગુવાહાટીમાં 37 મિનિટ બાદ કરો તો આઈએસટી આવે!